钦定古今图书集成/明伦汇编/氏族典/第081卷 > 吴杰
## 钦定古今图书集成/明伦汇编/氏族典/第081卷 > 吴杰

按《名山藏方技记》：“杰字士奇，武进人。其祖父为世医，
至杰，更博通青乌书、风角、云气、《占经》、李虚中、子平之
术、金丹内外秘诀，然竟以医至大官。杰医分三类，上
部胗脉主方，心脏为先；中部望而知之，先视气色；下
部药始上清，以及咽喉不纯。主古方书，虽有奇疾，治
无不效。弘治间，以明医征至京师。正德中，掌院事李”
宗周荐入御药房。有与宗周同官争权者，左右谗上，
谓“宗周所荐多私与贿，皆族医也。”上曰：“吾试之，方”病
喉痹，按名召杰，一药而愈。上叹曰：“有医若此，谓族医
邪？”因厚赐杰，诘责左右谓宗周忠，自是得幸上。上每
病，属杰治，治辄立效。一愈上病，则上进杰一官为院
判，当进官者数矣。固让三年而迁院使。上欲以禁卫
衔杰，赐蟒衣。杰谢曰：“臣幸以药囊侍陛下，敢乎哉？”上
南巡，杰以医谏，继之泣。上怒叱曰：“汝不谓以药囊侍
我者耶？”自是不得从行。上还，道病，次临清州，梦见杰
疾，召之，驰入见。上泣曰：“不忆我耶？”杰亦泣，遂从还通
州。时江彬力请上复幸宣府，意上病或有不讳，恐诛
易为变。杰诊已，密言诸大奄曰：“察上脉，幸可及还内
耳。至宣府，脱不讳，吾与若辈死有葬地乎？”奄然之，乘
间曲说，上意动。而彬数从杰觇问上病状，即诡言曰：
“万寿无疆，霍然起矣。”驾还京，上崩，彬坐诛。杰有子希
孟，仕给事中。